《游建康碧瑶洞》
宋代·万俟绍之

洞口筼簹几百竿，洞深襟袂易生寒。
鹿眠桃坞春常在，鹤唳松梢夜未阑。
瓦鼎香腾秋雾薄，石盘棋撒晓星残。
道人许换尘凡骨，同向坛前说炼丹。

作者简介：万俟绍之（生卒年不详），字子绍，自号郢庄，郢（今湖北江陵西北纪南城）人，寓常熟。万俟离曾孙。力学好修，尝登王万之门，其文闳肆，其诗清严。两举不第，卒。